Nariadenie Rady (ES) č. 2793/1999
zo 17. decembra 1999
o určitých postupoch pri uplatňovaní Dohody o obchode, rozvoji a spolupráci medzi Európskym spoločenstvom a Juhoafrickou republikou
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 133,
so zreteľom na návrh Komisie,
keďže:
(1) Rada uzavrela Dohodu o obchode, rozvoji a spolupráci medzi Európskym spoločenstvom a Juhoafrickou republikou, ďalej ako "dohoda", a rozhodnutím, 1999/753/ES [1] rozhodla, že dohoda predbežne vstúpi do platnosti 1. januára 2000;
(2) preferenčné sadzby stanovené v dohode platia pre produkty s pôvodom v Juhoafrickej republike v súlade s protokolom l k dohode;
(3) je potrebné ustanoviť postupy pre uplatňovanie určitých ustanovení dohody;
(4) preferenčné colné sadzby, ktoré podľa dohody má spoločenstvo uplatňovať, by sa pre príslušné produkty mali bežne vypočítavať na základe zmluvných colných sadzieb Spoločného colného sadzobníka, avšak mali by sa vypočítavať zo všeobecnej sadzby v prípade, keď pre príslušné produkty nie je daná zmluvná sadzba, alebo keď je všeobecná sadzba nižšia ako zmluvná sadzba; keďže nie je potrebné zahrnúť do tohto nariadenia produkty, ktoré sú bez cla; výpočet nesmie byť v žiadnom prípade založený na clách, ktoré sa uplatňujú podľa zmluvných alebo všeobecných colných kvót.
(5) dohoda stanovuje, že určité produkty s pôvodom v Juhoafrickej republike sa môžu doviesť do spoločenstva v rámci limitov colných kvót pri zníženej alebo nulovej colnej sadzbe; dohoda určuje vhodné produkty pre tieto colné sadzby, ich množstvá a clá; najvhodnejšia metóda pre riadenie colných kvót pre produkty číselného znaku KN ex0406 je založená na dovozných povoleniach a mala by ich uskutočňovať Komisia; iné colné kvóty by sa mali riadiť pravidlom "kto prvý príde", v súlade s článkami 308a až 308c nariadenia (EHS) č. 2454/93 z 2. júla 1993, ustanovujúceho opatrenia na vykonanie nariadenia Rady (EHS) č. 2913/92, ktorým sa ustanovuje Colný kódex spoločenstva [2];
(6) zmeny a doplnky číselných znakov kombinovanej nomenklatúry a Taric-u a úpravy vyplývajúce z uzavretých dohôd, protokolov a výmen listov medzi spoločenstvom a Juhoafrickou republikou sa netýkajú zmeny obsahu; v záujme zjednodušenia by z tohto dôvodu mala Komisia, ktorej pomáha Výbor pre colný kódex, prijať opatrenie potrebné pre vykonávanie tohto nariadenia v súlade s rozhodnutím Rady 1999/468/ES z 28. júna 1999, ktoré ustanovuje postupy na výkon vykonávacích právomocí Komisie [3];
(7) aby sa zabránilo podvodom, mali by sa prijať opatrenia, aby preferenčné dovozy do spoločenstva podliehali dohľadu.
PRIJALA TOTO NARIADENIE:
Článok 1
1. V prípade uplatňovania preferenčného cla podľa dohody znamená výraz "účinne uplatnené clo" buď:
- najnižšiu colnú sadzbu, ktorá sa nachádza v stĺpci 3 alebo 4 pri zohľadnení obdobia uplatňovania, ktoré je uvedené, prípadne je uvedený odkaz na obdobie uplatňovania v tomto stĺpci, druhej časti prílohy I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [4], alebo
- sadzba GSP (všeobecného systému preferencií) podľa článku 2 nariadenia Rady (ES) č. 2820/98 z 21. decembra 1998, ktorým sa uplatňuje viacročný systém všeobecných colných preferencií pre obdobie od 1. júla 1999 do 31. decembra 2001 [5],
podľa toho, ktoré sú nižšie. Avšak, výraz "účinne uplatnené clo" sa nevzťahuje na clo ustanovené v rámci colných kvót podľa článku 26 zmluvy a podľa prílohy 7 nariadenia (ES) č. 2658/87.
2. Pre účely prílohy k tomuto nariadeniu výraz "MFN" znamená najnižšiu colnú sadzbu, ktorá sa nachádza v stĺpci 3 alebo 4 pri zohľadnení obdobia uplatňovania, ktoré je uvedené, prípadne je uvedený odkaz na obdobie uplatňovania v tomto stĺpci druhej časti prílohy I nariadenia (EHS) č. 2658/87.
3. Podľa odseku 4 konečná preferenčná colná sadzba vypočítaná na základe tohto nariadenia sa bude zaokrúhľovať dolu na jedno desatinné miesto.
4. V prípade, keď výsledok výpočtu preferenčnej colnej sadzby pri uplatňovaní odseku 3 poskytne jednu z nasledovných hodnôt, sa bude preferenčná colná sadzba považovať za úplné oslobodenie od cla:
- 1 % alebo menej v prípade hodnotového cla, alebo
- EUR 0,5 alebo menej na jednotlivú euro hodnotu v prípade konkrétneho cla.
Článok 2
1. Colné sadzby na produkty uvedené v prílohe s pôvodom v Juhoafrickej republike sa znížia na úroveň stanovenú v prílohe a v rámci limitov colných kvót určených v tejto prílohe bez dopadu na článok 8.
2. Tieto colné kvóty sa riadia podľa článkov 308a až 308c nariadenia Komisie (EHS) č. 2454/93.
3. Zníženie colných sadzieb colných kvót uvedené v prílohe je vyjadrené v percentách colných sadzieb účinne uplatňovaných na tovar z Južnej Afriky v deň predbežného vstupu do platnosti dohody, ako je definované v článku 1(1).
Článok 3
Komisia otvorí ročné colné kvóty pre syr a tvaroh s číselnými znakmi KN 04061020, 04061080, 04062090, 04063010, 04063031, 04063039, 04063090, 04064090, 04069001, 04069021, 04069050, 04069069, 04069078, 04069086, 04069087, 04069088, 04069093 and 04069099 s pôvodom v Juhoafrickej republike, ktoré nebudú podliehať clu. Počiatočný ročný objem tejto colnej kvóty bude 5000 ton. Ročný prírastok k tomuto objemu bude 5 %. Výsledná hodnota sa zaokrúhli hore na najbližšie celú jednotku.
Článok 4
Po prvom roku sa colné kvóty uvedené v článku 2 zvýšia každý rok o percento, ktoré je ako ročný prírastok stanovené v prílohe. Výsledná hodnota sa zaokrúhli hore na najbližšie celú jednotku.
Článok 5
Bez dopadu na články 2 a 4 zmeny a doplnky a technické úpravy tohto nariadenia, ktoré sú potrebné na základe zmien a doplnkov číselných znakov Kombinovanej nomenklatúry a Taric-u, alebo ktoré vyplývajú z uzavretých dohôd, protokolov alebo výmen listov medzi spoločenstvom a Juhoafrickou republikou, prijme Komisia v súlade s postupom riadenia, ktorý je ustanovený v článku 6(2).
Článok 6
1. Komisii pomáha Výbor pre colný kódex, ďalej ako "výbor".
2. V prípade odkazu na tento odsek sa budú uplatňovať články 4 a 7 rozhodnutia 1999/468/ES.
Obdobie uvedené v článku 4(3) rozhodnutia 1999/468/ES sa stanovuje na tri mesiace.
3. Výbor prijme vlastné pravidlá konania.
Článok 7
1. Produkty uvoľnené do voľného obehu s výhodou preferenčnej sadzby stanovenej na základe dohody a nespadajúce pod článok 2 budú podliehať dohľadu. Komisia sa po konzultácii s členskými štátmi rozhodne, na ktoré produkty sa bude uplatňovať tento dohľad.
2. Bude sa uplatňovať článok 308d nariadenia (EHS) č. 2454/93.
3. Členské štáty a Komisia budú úzko spolupracovať pri zabezpečovaní realizácie tohto opatrenia.
Článok 8
Colné kvóty uvedené v prílohe pod poradovým číslom 09.1825 sa otvoria po prvýkrát od nadobudnutia platnosti dohody medzi ES a JAR o vínach a liehovinách.
Článok 9
Toto nariadenie nadobúda účinnosť deň nasledujúci po jeho uverejnení v Úradnom vestníku Európskych spoločenstiev.
Uplatňuje sa odo dňa nadobudnutia platnosti dohody [6].
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. decembra 1999